
Σας ευχαριστούμε για την παρουσία σας και τη συμμετοχή σας. 
Ιδιαιτέρως ευχαριστούμε το δήμαρχο της πόλης Κώστα Σιμιτζή για την βοήθεια του  στο να πραγματοποιηθεί αυτό το συνέδριο στην φιλόξενη Καβάλα.
Τα τελευταία χρόνια βιώνουμε όλοι μια πρωτοφανή οικονομική κρίση, με την ανεργία να αγγίζει το 30% , ποσοστό που στους νέους φθάνει το 60%, τα εισοδήματα να εξαφανίζονται,  με  τις κοινωνικές παροχές να πετσοκόβοντα και  τα νοικοκυριά να σηκώνουν τα χέρια ψηλά.
 Μέσα σε αυτό το κλίμα καλείται τα τελευταία χρόνια να λειτουργήσει η Τοπική Αυτοδιοίκηση. 
Αλλά πώς να ανταποκριθεί στις αυξημένες απαιτήσεις της εποχής όταν οι πόροι έχουν μειωθεί και τα προβλήματα της γραφειοκρατίας και της πολυνομίας μπλοκάρουν κάθε δημιουργική πρωτοβουλία και δράση; 
Τα συνέδρια της ΚΕΔΕ αυτής της διετίας, που ήταν περισσότερα από κάθε άλλη φορά, τα απασχόλησαν αποκλειστικά θα λέγαμε  μόνο αυτά τα προβλήματα. Και ήταν περίπου φυσιολογικό όταν τα οικονομικά θέματα αγγίζουν ακόμα και θέματα επιβίωσης της Τοπικής Αυτοδιοίκησης.  
Γίνεται φανερό ότι ο Αθλητισμός και ο Πολιτισμός πέρασαν σε δεύτερη μοίρα από πλευράς ενδιαφέροντος. Άλλα θέματα είχαν προτεραιότητα.  Οι εκδηλώσεις και τα προγράμματα του Αθλητισμού και του Πολιτισμού έμοιαζαν να αποτελούν περίπου …είδη πολυτελείας. 
Φυσικά και όλα έχουν αλλάξει σε σχέση με το 2009. Όμως άλλο είναι να μειώνεις τα κόστη και άλλο να καταργείς ολόκληρες δομές. 
Έτσι κάπως σκεφτήκαμε στην Επιτροπή Πολιτισμού, Παιδείας, Νεολαίας και Αθλητισμού της ΚΕΔΕ πριν από κάμποσους μήνες και αποφασίσαμε να εισηγηθούμε στο κεντρικό συμβούλιο τη διοργάνωση αυτού του συνεδρίου, που είναι και το πρώτο θεματικό συνέδριο της ΚΕΔΕ μετά από αρκετά χρόνια. Η απάντηση ήταν θετική. Και ήταν ομόφωνη. Και θέλω να ευχαριστήσω τα μέλη του διοικητικού συμβουλίου που μας άναψαν πράσινο…
Η επιδίωξή μας αυτό το διήμερο είναι να αναδείξουμε όλα τα θέματα που υπάρχουν στον Αθλητισμό και τον Πολιτισμό, έτσι ώστε όχι μόνο να περιγράψουμε μια κατάσταση, αλλά κυρίως να βρούμε λύσεις. Και να δημιουργήσουμε μεταξύ των φορέων της Τοπικής Αυτοδιοίκησης ένα δίκτυο επικοινωνίας και συνεργασίας. Γιατί δεν χρειάζεται να  ανακαλύπτουμε όλοι τον τροχό, για καινοτόμες δράσεις. 
Θα περιοριστώ στα θέματα του αθλητισμού, αφού τα πολιτιστικά θα τα καλύψει αμέσως μετά ο αντιπρόεδρος της Επιτροπής  και δήμαρχος Νίκαιας-Ρέντη, ο Γιώργος Ιωακειμίδης. 
Θα αρχίσουμε με το ρόλο που διαδραματίζουν οι Αθλητικές Υπηρεσίες των δήμων κάτω από τις νέες συνθήκες με εισηγητή το Γιώργο Γκανάτσιο, από το δήμο Κορδελιού – Εύοσμου. Εδώ έχουμε τα θέματα οργάνωσης, χρηματοδοτήσεων, κόστους και πολλά άλλα. Και κυρίως το περίφημο ζήτημα της ανταποδοτικότητας. 
Θα συνεχίσουμε με το σχολικό αθλητισμό, ο οποίος κατά τα ψέματα είναι απόλυτα συνδεδεμένος με την Τοπική Αυτοδιοίκηση. Το εισηγείται ο διευθυντής Φυσικής Αγωγής του Υπουργείου Παιδείας Στέλιος Δασκαλάκης που έρχεται να μας κάνει κάποιες προτάσεις συνεργασίας. 
Ακολουθούν τα προγράμματα Άθλησης για Όλους με εισηγητή το Γιώργο Πίγκο, από το αρμόδιο τμήμα της ΓΓΑ. Είναι μια ευκαιρία να πληροφορηθούμε γιατί αργούνε οι διαδικασίες και αν λύθηκε το πρόβλημα με τις διπλές εγκρίσεις για την πρόσληψη των καθηγητών από τους δήμους.
Αμέσως μετά θα ακούσουμε τον Θανάση Κουστέλιο, αντιπρύτανη του πανεπιστημίου Θεσσαλίας, που θα μας δώσει έναν οδηγό Διαχείρισης των προγραμμάτων αυτών. Και το πρώτο μέρος θα κλείσει με τον Γιώργο Τζέτζη, πρόεδρο της ελληνικής Επιστημονικής Εταιρείας Διοίκησης Αθλητισμού και Αναψυχής, με τον οποίο θα συζητήσουμε τις καλές πρακτικές διοργανώσεων και εκδηλώσεων των δήμων.
Στο απογευματινό πρόγραμμα θα ασχοληθούμε μα  την αδειοδότηση και διαχείριση των αθλητικών εγκαταστάσεων, με εισηγητή το Βασίλη Κάκκο, γενικό διευθυντή του ΟΑΚΑ. Αυτό το θέμα απασχόλησε και απασχολεί τον τελευταίο καιρό τους περισσότερους δήμους της χώρας, που είδαν ξαφνικά πολλές εγκαταστάσεις να μην παίρνουν άδειες λειτουργίας.
Συνεχίζει ο Θανάσης Παπαγεωργίου παρουσιάζοντας χρηματοδοτικά εργαλεία για τον αθλητισμό (περιμένουμε με αγωνία…) και θα κλείσουμε με ένα ακανθώδες ζήτημα, που είναι οι σχέσεις Δήμων και Αθλητικών Συλλόγων. Θα συζητήσουμε πολύ επάνω σε αυτό το θέμα. Ας μην πω περισσότερα πριν από την ώρα του. Εδώ εισηγητές είμαστε όλοι. 
Και κάτι ακόμα.
Το συνέδριο είναι ανοικτό για διάλογο, αυτός είναι και ο σκοπός του. Άρα θα παρακαλούσα τους πολύ έμπειρους εισηγητ’ες μας να μην ξεφύγουν από το χρόνο τους ώστε να μπορούν οι συμμετέχοντες και να κάνουν όποιες ερωτήσεις θέλουν αλλά και να εκφράσουν σύντομες απόψεις.
Θα έχετε παρατηρήσει ότι ανάμεσά μας είναι μια μεγάλη προσωπικότητα του αθλητισμού μας, ο Δημοσθένης Ταμπάκος, χρυσός ολυμπιονίκης της ενόργανης γυμναστικής  και πρόεδρος των ελλήνων ολυμπιονικών. Θα μας μιλήσει με θέμα «Ολυμπιονίκες και τοπική Αυτοδιοίκηση». Είναι τιμή μας που βρίσκεται κοντά μας.
   

 
